องค์การอนามัยโลก เตือนว่าการบริโภคผลิตภัณฑ์อาหารที่มีส่วนผสมของน้ำตาลมากเกินไปจะส่งผลกระทบกับสุขภาพของเด็ก
องค์การอนามัยโลกเผยแพร่รายงานเมื่อวานนี้ ที่ระบุว่า อาหารสำหรับเด็กในท้องตลาดมีส่วมผสมของน้ำตาลมากเกินไป โดยองค์การอนามัยโลกดำเนินการตรวจสอบผลิตภัณฑ์อาหารสำหรับเด็ก ราว 8,000 ชนิด จากร้านค้ามากกว่า 500 แห่ง ในออสเตรีย บัลแกเรีย อิสราเอล และฮังการี ระหว่างเดือนพฤศจิกายน 2560 ถึง มกราคม 2561 พบว่า ผลิตภัณฑ์มากกว่าครึ่ง ให้พลังมากกว่าร้อยละ 30 จากน้ำตาล และผลิตภัณฑ์ราว 1 ใน 3 มีการเพิ่มน้ำตาล หรือสารให้ความหวานประเภทอื่น ซึ่งส่งผลกระทบต่อสุขภาพของเด็ก ส่งผลให้เด็กมีน้ำหนักเกิน ฟันผุ และเสี่ยงต่อการเกิดพฤติกรรมติดรสหวาน           ทั้งนี้ องค์การอนามัยโลก แนะนำให้แต่ละประเทศออกกฎหมายควบคุมการบริโภคน้ำตาล และงดการเติมน้ำตาลหรือสารให้ความหวานในอาหารสำหรับเด็ก รวมถึงการติดฉลากเตือนที่ขนม ลูกอม และเครื่องดื่มที่มีรสหวาน ซึ่งรวมถึงน้ำผลไม้และนมข้นหวาน ว่าเป็นผลิตภัณฑ์ที่ไม่เหมาะสมสำหรับเด็กอายุต่ำกว่า 3 ปี.